Балалар турында “кайгырталар”

	Кеше тормышында мәктәп гаять зур әһәмияткә ия булганын һәр кеше белә. Мәктәп — икенче гаилә. Укучылар үз тормышларының күп өлешен мәктәптә үткәрәләр. Без, Совет заманы балалары, инде күпме еллар үтсә дә, һаман үзебез укыган мәктәпне зур дулкынлану белән искә алабыз. Башлангыч мәктәптә укыган чактагы парталарга хәтле күз алдында.	 Шулай ук яраткан укы­­тучыларыбыз исем­нәрен без беркайчан да онытмыйбыз. Безнең буын кешеләре бик еш кына “элек” һәм “хәзер” дип аталган сүзләр белән мәктәпне чагыштырырга өйрәнгән. Бигрәк тә минем кебек төрле уку йортларында эшләгән, укучыларның төрлесен күргән укытучылар өчен бүгенге көндә уйланырга мәҗбүр иткән проблемалар көннән-көн арта. Хәзер һәрбер укучыда гаджет, һәрбер кабинетта компьютер, видеоҗайланмалар, интерактив такталар, лингафоннар булган мәктәпләр байтак. Безнең шәһәрдә шундый мәктәпләр рәтенә 29, 30, 86нчы лицейлар керә. Шулай ук байтак гади мәктәпләрдә дә шул юнәлештә зур эш алып барыла. Шулай булгач, укучыларның күбесе “4”, “5” билгеләренә генә укырга тиеш, дигән фикер туа. Электрон журналлар, электрон көндәлекләр исә ата-аналарның мәктәп белән элемтәсен ныгытырга тиеш. Ә чынбарлыкта шулаймы соң? Укучыларның мәктәпкә карашы ничек соң? Аларның укытучылар белән мөнәсәбәте нинди? Бар укучылар да көн таләпләренә туры килерлек итеп укыймы? Бу сораулар һәр ата-ананы, уку йорты җитәкчеләрен, укытучыларны һәм барлык җәмәгатьчелекне борчый. Философлар исбат иткән “Һәрбер прогресс регрессны тудыра” дигән әйтем мәктәпкә дә кагыла. 
	Гөлфидә МӘРДАНОВА, Ижау шәһәре	
Яңарыш

	№ --- | 01.07.2016	


